Andreas Friis
Andreas Friis, 1890-1983, dansk maler. Andreas Friis blev uddannet på Kunstakademiet 1910-13 og 1913-14 hos Maurice Denis i Paris, hvor han blev præget af den franske modernisme, især Cézanne.
Han blev 1924 medlem af Den Frie Udstilling, hvor han i næsten 60 år udstillede sine landskabsbilleder, især fra Nordsjælland og Bornholm, portrætter og opstillinger.
Andreas Friis malede flere altertavler, udsmykkede læsesalen i Universitetsbiblioteket i Nørre Allé i København (1939-44) og udførte illustrationer til Achton Friis' bog Danmarks store Øer (1936-37).